Keď deti začínajú stáť a chodiť, nastáva ďalšie vývojové obdobie vašich dvojčiat. Čím vás môžu zaskočiť dvojčatá, ktoré už vyrástli z hlbokého kočíka a začínajú objavovať svet? Pripravte sa na to, že toto je jedno z najnáročnejších období vo vašom rodičovskom živote...
Zo skúseností mnohých mamičiek dvojčiat, ktoré prešli mojou poradňou, viem, že najťažším obdobím je vek medzi prvým a druhým rokom. V tomto veku dieťa túži objavovať všetko nové, jeho akčný rádius sa zväčšuje, no ešte nie je schopné rozpoznať nebezpečenstvá, ktoré naňho striehnu (pády, ostré predmety, rohy stolov a skriniek, schody, sporák atď...).
Prvé dni sa zrejme budete obávať, aby na bábätká v zápale hry nešliapol alebo nespadol ich starší brat alebo sestrička. Preto malých divochov neustále upozorňujte, nech sa pozerajú kam stúpajú, ale rozhodne ich od bábätiek neoddeľujte. Budete prekvapení, ako brilantne sa medzi nimi začnú staršie deti pohybovať.
Horšia situácia bude s práve dvojročným súrodencom. Šikovný ocko – kutil môže pre dvojčatá urobiť veľkú ohrádku, v ktorej budú naozaj v bezpečí.
Iste máte prečítanú nejednu publikáciu o deťoch a vývoj detí máte trochu zmapovaný. Na tomto mieste len pripomínam, aby ste brali do úvahy, že máte dvojčatá, ktoré sa vo svojom vývoji môžu líšiť nielen od svojich rovesníkov, ale aj od seba. Pokiaľ sa deti narodili skôr, nezabudnite od ich veku odpočítať dni, ktoré mali stráviť ešte u vás v brušku. Takémuto veku (vek počítaný od dňa, kedy sa mali deti skutočne narodiť) odborníci hovoria "gestačný vek". Väčšinu dvojčiat sledujú odborníci – neurológovia a neonatológovia, ktorí sledujú vývoj detí. Ak si nie ste s niečím istá, vždy informujte svojho pediatra.